燕歌行 其一
忆年十五发初长，为君许嫁登君堂。蘼芜薜荔裁衣裳，步移珊珊响明珰。扬蛾宛转入兰房，一心持赠无相忘。百年比翼两鸳鸯，谁知底事固难量。良人行役去他乡，含情不敢诉衷肠。送君出门独徬徨，春花一别又秋霜。去时君道出衡阳，昨得音书又朔方。君行飘梗何能常，年年妾自守空床。愿为双燕向君翔，衔坭巢君屋上梁。
主题：思乡
情感：愁绪、哀伤、想家